Document ID: 32000R2803

Padomes Regula (EK) Nr. 2803/2000,
(2000. gada 14. decembris),
ar ko nosaka autonomās Kopienas tarifu kvotas dažiem zvejas produktiem un nodrošina šo kvotu pārvaldību
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 26. pantu,
ņemot vērā Komisijas priekšlikumu,
tā kā:
(1) Dažu zvejas produktu piegāde Kopienā pašlaik ir atkarīga no importa no trešajām valstīm. Kopienas interesēs ir minētajiem produktiem piemērota apjoma Kopienas tarifu kvotu robežās daļēji vai pilnīgi atlikt muitas nodokļa piemērošanu. Lai neapdraudētu šā produkta attīstības izredzes Kopienā un lai nodrošinātu atbilstīgas piegādes izmantotāju nozaru vajadzību apmierināšanai, ir jānosaka šādas kvotas, piemērojot mainīgus muitas nodokļus saskaņā ar dažādu produktu jutību Kopienas tirgū.
(2) Minētajām kvotām būtu jābūt līdzvērtīgi un pastāvīgi pieejamām visiem Kopienas importētājiem, un kvotām noteiktās nodokļu likmes būtu jāpiemēro attiecīgo produktu importam pastāvīgi visās dalībvalstīs, kamēr kvotas ir izpildītas.
(3) Lēmums par autonomu tarifu kvotu noteikšanu ir jāpieņem Kopienai. Tomēr, lai nodrošinātu šo kvotu efektīvu kopīgu pārvaldību, nekas netraucē atļaut dalībvalstīm no attiecīgās kvotas apjomiem izmantot vajadzīgos daudzumus atbilstīgi faktiskajam importam. Šai pārvaldības metodei tomēr ir vajadzīga cieša dalībvalstu un Komisijas sadarbība, un Komisijai jo īpaši ir jāuzrauga kvotu izmantošanas ātrums un attiecīgi jāinformē dalībvalstis.
(4) Komisijas 1993. gada 2. jūlija Regula, (EK) Nr. 2454/93, kas paredz ieviešanas noteikumus Padomes Regulai (EEK) Nr. 2913/92 par Kopienas Muitas kodeksa izveidi [1], kodificēja vadības noteikumus tarifu kvotām, kuras izmantojamas saskaņā ar muitas deklarāciju pieņemšanas datumu hronoloģisko secību preču laišanai brīvā apgrozībā,
IR PIEŅĒMUSI ŠO REGULU.
1. pants
1. Ievedmuitas nodokļu piemērošanu pielikumā uzskaitītajiem produktiem atliek ar tajā norādītajām nodokļa likmēm uz norādīto laiku un līdz norādītajiem daudzumiem.
2. Uz minētajiem produktiem 1. punktā minētās kvotas attiecas tikai, ja deklarētā muitas vērtība ir vismaz vienāda ar noteiktajām salīdzināmām cenām vai cenām, kas vēl nosakāmas saskaņā ar Padomes 1999. gada 17. decembra Regulas (EK) Nr. 104/2000 29. pantu par zvejas un akvakultūras produktu tirgus kopīgo organizāciju [2].
2. pants
Tarifu kvotas, kas minētas 1. pantā, pārvalda Komisija saskaņā ar Regulas (EEK) Nr. 2454/93 308.a līdz 308.c pantu.
3. pants
Dalībvalstis un Komisija cieši sadarbojas, lai nodrošinātu atbilstību šai regulai.
4. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
To piemēro no 2001. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 14. decembrī

Labels: 3
15
6